**JAVNI POZIV**

**za finansiranje/sufinansiranje projekata iz oblasti predškolskog, osnovnog i srednjeg obrazovanja iz Budžeta Federacije BiH u 2016. godini**

Federalno ministarstvo obrazovanja i nauke raspisuje Javni poziv za finansiranje/ sufinansiranje projekataiz Budžeta Federacije Bosne i Hercegovine za 2016. godinu za sljedeće programe:

1. „Podrška projektima poboljšanja inkluzivnosti predškolskog i osnovnog obrazovanja“
2. „Podrška stručnom usavršavanju i cjeloživotnom učenju prosvjetnih radnika u predškolskom, osnovnom i srednjem obrazovanju“

**UPUTSTVO ZA PODNOŠENJE PRIJAVA NA JAVNI POZIV ZA FINANSIRANJE PROJEKATA IZ OBLASTI PREDŠKOLSKOG, OSNOVNOG I SREDNJEG OBRAZOVANJA**

* Zahtjev za finansiranje/sufinansiranje projekta treba popuniti na odgovarajućem obrascu koji se preuzima sa web stranice Ministarstva (obrazac Zahtjeva se nalazi u nastavku teksta ovog Javnog poziva).

* Uz popunjeni i ovjereni obrazac Zahtjeva i Izjave podnosioca Zahtjeva dostaviti i obaveznu dokumentaciju navedenu na obrascu Zahtjeva, uzimajući u obzir da li je podnosilac Zahtjeva pravno lice ili budžetski korisnik.
* Pored neophodne i obavezne dokumentacije navedene na obrascu Zahtjeva, podnosilac Zahtjeva može dostaviti i drugu dodatnu dokumentaciju kojom dokazuje da ispunjava sve propisane kriterije iz Javnog poziva.
* Popunjen i ovjeren Zahtjev sa neophodnom dokumentacijom treba dostaviti Federalnom ministarstvu obrazovanja i nauke najkasnije do isteka roka navedenog u Javnom pozivu.
* Zahtjev sa svim prilozima u dva istovjetna primjerka treba poslati na adresu: Federalno ministarstvo obrazovanja i nauke, dr. Ante Starčevića bb, 88000 Mostar.

* Zahtjevi uz koje nije dostavljena sva tražena dokumentacija i koji nisu dostavljeni u propisanom roku, kao i zahtjevi korisnika koji u prethodnom periodu nisu pravdali namjenski utrošak dodijeljenih sredstava, neće biti razmatrani.
* Pored ovog općeg uputstva, podnosilac Zahtjeva je dužan provoditi i posebna uputstva i kriterije navedene za svaki pojedinačni program.
* Ustanove iz oblasti predškolskog, osnovnog i srednjeg obrazovanja dužne su u uvodnom dijelu svog detaljnog projekta kao obaveznog dokumenta navesti najvažnije informacije o ustanovi (broj učenika i njihovu strukturu; nastavni i drugi kadar; veličinu, starost i stanje objekta ustanove; stepen i kvalitet opremljenosti učionica i kabineta, te ostale bitne informacije za donošenje ocjene o projektu).

**Kriteriji za ocjenu projekata i raspodjelu sredstava**

**za projekte iz oblasti predškolskog, osnovnog i srednjeg obrazovanja**

Aplikacije podnosilaca zahtjeva, koji dostave sve tražene dokumente navedene u tekstu Javnog poziva i zahtjeva, Federalno ministarstvo obrazovanja i nauke će razmatrati i vršiti ocjenjivanje na osnovu sljedećih kriterija:

1. **„Podrška projektima poboljšanja inkluzivnosti predškolskog i osnovnog obrazovanja“**

Program je namijenjen podršci projektima koji imaju za cilj poboljšanje uključenosti i uslova obrazovanja u predškolskim ustanovama i javnim osnovnim školama za sljedeće grupe djece s posebnim obrazovnim potrebama: djeca sa poteškoćama u razvoju, djeca koja žive u udaljenim ruralnim sredinama, učenici s nedovoljnim poznavanjem jednog od jezika konstitutivnih naroda u BiH (djeca BiH državljana koja su živjela duže vrijeme u inostranstvu i djeca stranih državljana koja pohađaju osnovno obrazovanje u Federaciji BiH).

**Kriteriji za raspodjelu sredstava:**

* Kvalitet ponuđenog projekta poboljšanja inkluzivnosti predškolskog i osnovnog obrazovanja sa aspekta metodologije izrade, odnosno jasno definiranih ciljeva i metoda provođenja projektnih aktivnosti;
* Precizno definirane ciljne grupe i broj korisnika projekta;
* Dostignuti nivo ili afirmacija individualnog pristupa svakom djetetu u skladu sa njegovim potrebama i mogućnostima;
* Kvalitet sadržaja projekta, odnosno detaljno obrazloženje potrebe za realizacijom projekta sa aspekta predviđenih odgojno-obrazovnih i socijalnih učinaka;
* Povezanost predloženog projekta i programa sa prethodnim aktivnostima, odnosno postignuti rezultati u prethodnom periodu;
* Ukoliko je *aplikant* nevladina organizacija, dužna je dostaviti saglasnost odgojno-obrazovne ustanove o provođenju projekta u istoj;
* Detaljno razrađen budžet sa jasno navedenim izvorima finansiranja (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i druga sredstva). Sve stavke u budžetu relevantne za realizaciju odgojno-obrazovnih aktivnosti navedenih u projektnom prijedlogu;
* Kod projekata edukacije nastavnika, prednost prilikom odabira dati onim projektima koji imaju za cilj razvoj praktičnih vještina za rad sa učenicima s posebnim potrebama;
* Kod projekata koji uključuju angažiranje asistenata u nastavi, prednost će se dati projektima koji predviđaju angažiranje kvalificiranog kadra za rad sa djecom s poteškoćama u razvoju i predviđaju načine za održivost projekta.

Podrška projektima poboljšanja inkluzivnosti predškolskog i osnovnog obrazovanja planira se realizirati kroz podršku predškolskim ustanovama, javnim osnovnim školama i nevladinim organizacijama koje realiziraju projekat u saradnji sa odgojno-obrazovnim ustanovama, podršku nabavci savremenih didaktičkih sredstava ili odgovarajuće stručne literature za nastavnike te podsticaj edukaciji nastavnika i stručnih saradnika u odgojno-obrazovnim ustanovama, angažiranju asistenata u nastavi za podršku učenicima sa poteškoćama u razvoju, organizaciji dopunske nastave i dr.

Projekti koje odobri Federalno ministarstvo obrazovanja i nauke bit će podržani u maksimalnoj vrijednosti do 7.000,00 KM.

1. **„Podrška stručnom usavršavanju i cjeloživotnom učenju prosvjetnih radnika u predškolskom, osnovnom i srednjem obrazovanju“**

Svrha programa jeste unapređenje kompetencija prosvjetnih radnika u predškolskom, osnovnom i srednjem obrazovanju za odgojno-obrazovni rad usmjeren na razvoj ključnih kompetencija kod djece i učenika, kao i realizaciju nastavnih planova i programa baziranih na ishodima učenja.

**Kriteriji za raspodjelu sredstava:**

* Kvalitet ponuđenog programa stručnog usavršavanja prosvjetnih radnika sa aspekta metodologije izrade, odnosno jasno definiranih ciljeva i metoda provođenja programskih aktivnosti;
* Detaljno obrazloženje načina na koji će realizacija programa doprinijeti povećanju kvaliteta odgojno-obrazovnog rada u predškolskim ustanovama, osnovnim ili srednjim školama;
* Relevantnost programa stručnog usavršavanja za reformu predškolskog, osnovnog i srednjeg obrazovanja koja se provodi u BiH;
* Precizno definirane ciljne grupe i broj korisnika projekta;
* Povezanost predloženog programa sa prethodnim aktivnostima, odnosno postignuti rezultati u prethodnom periodu;
* Detaljno razrađen budžet sa jasno navedenim izvorima finansiranja (vlastita sredstva, donacija, sredstva iz budžeta Federacije BiH, sredstva iz budžeta jedinica lokalne samouprave i druga sredstva);
* Prioritet prilikom odabira će se dati programima stručnog usavršavanja prosvjetnih radnika za preventivan odgojno-obrazovni rad s učenicima u svrhu sprečavanja vršnjačkog nasilja;
* Prednost prilikom odabira će se dati programima stručnog usavršavanja prosvjetnih radnika koji su održivi i primjenjivi u odgojno-obrazovnoj praksi.
* U predloženi program stručnog usavršavanja prosvjetnih radnika je potrebno uključiti prosvjetnog radnika koji je u 2015. godini bio nominiran ispred datog kantona kao najbolji prosvjetni radnik za školsku 2014/15. godinu u okviru obilježavanja Dana nastavnika (5. 10. 2015. godine), koje je organiziralo Federalno ministarstvo obrazovanja i nauke.

Podrška programima stručnog usavršavanja prosvjetnih radnika planira se realizirati kroz podršku predškolskim ustanovama, javnim osnovnim i srednjim školama, institutima, udruženjima prosvjetnih radnika, pedagoškim zavodima i nevladinim organizacijama, koji će realizirati program stručnog usavršavanja prosvjetnih radnika.

Programi stručnog usavršavanja prosvjetnih radnika koje odobri Federalno ministarstvo obrazovanja i nauke bit će podržani u maksimalnoj vrijednosti do 7.000,00 KM.

**Krajnji rok za dostavljanje prijava je 14. 10. 2016. godine.**

**Aplikacije podnosilaca zahtjeva, koji ne dostave sve tražene dokumente navedene u tekstu zahtjeva, neće biti razmatrane.**

**Prijave podnosilaca zahtjeva koji su u prethodnom periodu dobili sredstva od Federalnog ministarstva obrazovanja i nauke, a nisu dostavili Finansijski izvještaj o namjenskom utrošku dodijeljenih sredstava, neće biti razmatrane.**

**U nastavku teksta je Evidencija korisnika koji nisu dostavili Izvještaj o namjenskom utrošku dodijeljenih sredstava u prethodnom periodu isključujući 2014. godinu.**

**EVIDENCIJA KORISNIKA KOJI NISU DOSTAVILI IZVJEŠTAJ O REALIZACIJI UTROŠKA SREDSTAVA TRANSFERA ZA FINANSIRANJE OBRAZOVANJA**

|  |  |  |  |
| --- | --- | --- | --- |
| **Red. broj** | **Korisnik sredstava** | **Naziv projekta** | Iznos |
| 1. | Udruženje građana "Princess krofne " Sarajevo | „Koncertna aktivnost-međunarodna saradnja“ | 5.000,00 |
| 2. | Udruženje "Naša mladost-Amaro ternipe", Sarajevo | Usmjeravanje romske omladine-Poroci lažna ljepota" | 3.500,00 |
| 3. | Romska izdavačka kuća "Romano Lil" Zenica | „Podrška izdavanju slikovnica“ | 3.500,00 |
| 4. | Udruženje Roma "Neretva"  Mostar | Podrška školovanju djece i doškolovanju omladine romske nacionalnosti na HNK/HNŽ“ Mostar | 3.500,00 |
| 5. | Udruženje Roma "Irisiva Jasenje" Teočak | „Kroz jačanje kapaciteta romske djece brža inkluzija u školski sistem“ | 3.500,00 |
| 6. | Udruga pisaca "Široki pogledi u BiH” Široki Brijeg | „Sufinanciranje časopisa za osnovno obrazovanje” | 2.600,00 |
| 7. | Centar za afirmaciju, edukaciju i promociju pozitvnih vrijednosti „Motiv” Gradačac | „Unapređenje osnovnog obrazovanja Roma“ | 3.000,00 |
| 8. | Organizacija za afirmaciju i promociju pozitivnih vrijednosti”Global”  Tuzla | „Pomoć u osnovnom obrazovanju Roma na području Općine Tuzla” | 3.000,00 |
| 9. | Odbojkaški klub „Maglaj“  Maglaj | „Organizacija Federalnog prvenstva osnovnih škola u odbojci za djevojčice i dječake” | 3.000,00 |
| **UKUPNO:** | | | **30.600,00** |

Prijave navedenih podnosilaca zahtjeva koji su u prethodnom periodu dobili sredstva od Federalnog ministarstva obrazovanja i nauke, a nisu dostavili Finansijski izvještaj o namjenskom utrošku dodijeljenih sredstava, bit će razmatrane samo ukoliko najkasnije do isteka ovog Javnog poziva budu dostavili Izvještaj o namjenskom utrošku dobivenih sredstava.